Laatmiddag as ons klaar geëet het en die skemer begin om die klippe en die wit huisies vou, dan het oom Johannes die kers aangesteek en dan was dit die tyd om te begin stories vertel. Ná hy die kers aangesteek het, kyk hy stip na my en sê: “Kyk na die lig van die kers en laat jou lig só helder skyn.” Dan het hy verduidelik dat as ‘n mens in die veld loop en kruie soek, die natuur vir jou sy lig gee sodat jy die kruie kan raaksien. So deel Moeder Aarde haar heilige vlam met jou. Dis jou werk om in jou binneste rond te loop en daardie lig te soek sodat jy dit kan terugkaats. Jy kan nie met kruie werk sonder daardie uitruiling van energie nie. Nou sewe jaar later, loop ek en oom Johannes die vlaktes en die berge plat, hy met sy fakkel voor en ek en my kersliggie agterna.
Die proses van die genesing is net so belangrik as die uiteindelike genesing self. Die medisyne wat jy oor die toonbank koop, verlig die simptoom binne een uur en so word die proses van die genesing oorgeslaan. Ek het àl minder nodig gehad om my genesing te verstaan; dit was vir my genoeg om dit te voel. Ek het begin besef dat as jou genesing bly voortgroei, mense wat na aan jou is hierdie genesing aanvoel, en deur jóú genesing word die kollektiewe bewussyn van almal om jou verhoog.
Partykeer snoei die Groot Tuinier jou boom dat jou asem wegslaan as jy sien hoe jou boom lyk en wonder of jou boom dit gaan oorleef. Dan is dit geloof wat die beste bemesting vir jou boom is. Die boom in jou hart is vir jou gees ‘n skaduplek om te kom rus, en partykeer kan jou boom sy skaduwee gee vir ‘n ander mens wie se boom se blare alles afgeval het. Elke oggend as jou wonderwerk jou wakker maak, Juffrou, dan gaan jy reguit na jou boom toe en jy praat met hom.”